Berit Østeng bruker naturen som sin viktigste inspirasjonskilde. Hun jobber med fjell, stein, luft og vann. Selv sier hun at bildene hennes uttrykker ro og følsomhet for stemninger i naturen: «Jeg ønsker å gi en uendelighetsopplevelse. En følelse av harmoni og ro, skjønnhet og glede. Det er en stemning fjellet setter meg i. Men det skaper også en lengsel som kan knyttes til ulike ideer.» Spesielt Svalbard har vært en viktig inspirasjonskilde. Fornemmelsen av uendelighet kommer av at det ikke har bodd så mange mennesker der, og at det er en ro tilstede. Bildene til Østeng er ofte stiliserte fjellformasjoner i svart, hvitt og sølv.